แนะตลาดน้ำท่วมขังช่วงฝนตกหนัก หมั่นล้างตลาดตามหลักสุขาภิบาล ลดเสี่ยงแพร่เชื้อโรค
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ช่วงฤดูฝนนี้ หลายพื้นที่อาจเกิดน้ำท่วมขังในบริเวณตลาด ทำให้เกิดความสกปรกได้ง่ายมากขึ้น ส่งผลต่อความสะอาดของอาหารที่จำหน่าย ทั้งนี้ เพื่อป้องกันความสกปรกปนเปื้อนลงสู่อาหาร และป้องกันโรคที่เกิดจากอาหารและน้ำเป็นสื่อ เจ้าของและผู้ประกอบการควรล้างตลาดตามหลักสุขาภิบาลอย่างน้อยอาทิตย์ละครั้ง โดยล้าง 2 ขั้นตอนคือ ขั้นตอนที่ 1 ทำความสะอาดโดยการปัดกวาดหยากไย่ สิ่งสกปรกบนเพดานฝาผนัง โคมไฟ พัดลม กวาดเศษขยะตามพื้นทางเดิน รางระบายน้ำ และแผงจำหน่ายอาหาร จากนั้นขัดด้วยผงซักฟอก เพื่อกำจัดคราบสกปรกตามพื้น ทางเดิน รางระบายน้ำ แผงจำหน่ายอาหาร แล้วใช้น้ำฉีดล้างให้สะอาด แต่หากมีคราบไขมันจับให้ใช้น้ำผสมโซดาไฟ ราดทิ้งไว้นาน 15 – 30 นาที และใช้แปรงลวดถูเพื่อช่วยในการขจัดคราบไขมัน หรืออาจใช้น้ำหมักชีวภาพ (EM) เพื่อช่วยกำจัดไขมันและกลิ่น ทดแทนการใช้สารเคมี ขั้นตอนที่ 2 การฆ่าเชื้อโรค โดยใช้น้ำผสมผงปูนคลอรีน 60 เปอร์เซ็นต์ อัตราส่วน 1 ช้อนชาต่อน้ำ 20 ลิตร ใส่ลงในฝักบัวรดน้ำ และรดบริเวณพื้น ทางเดิน แผงจำหน่ายอาหาร ทางระบายน้ำทิ้งให้ทั่ว ปล่อยทิ้งไว้ เพื่อให้คลอรีนฆ่าเชื้อโรค นอกจากนี้ ควรมีการสำรวจท่อระบายน้ำบริเวณรอบตลาดอยู่เสมอ หากอุดตันหรือสกปรก มีขยะไปสะสม ควรทำการลอกท่อระบายน้ำทันที  ในส่วนบริเวณห้องน้ำ ห้องส้วม อ่างล้างมือ ที่ปัสสาวะและก๊อกน้ำสาธารณะ ที่ใช้ในตลาด มักเป็นแหล่งที่เสี่ยงต่อการแพร่กระจายของเชื้อโรคที่เกิดจากอาหารและน้ำเป็นสื่อได้ จึงต้องให้ความสำคัญ หมั่นทำความสะอาด โดยใช้น้ำยาทำความสะอาด ล้างด้วยน้ำสะอาด โดยเฉพาะจุดเสี่ยง ได้แก่ สายฉีดชำระ พื้นห้องส้วม ที่รองนั่งส้วมแบบนั่งราบ ที่กดน้ำ ก๊อกน้ำและกลอนประตู ที่สามารถติดต่อจากการสัมผัสสิ่งขับถ่าย ที่ปนเปื้อนเชื้อโรค